Botuesi dhe analisti Henri Çili u arrestua gjatë një operacioni policor me 6 akuza. Burimet kanë bërë të ditur se ai dyshohet të ketë premtuar se do të ndikonte në Gjykatën e Lartë për të liruar dy vëllezërit Arbion dhe Alban Aliko, të dënuar si pjesë e grupit të zjarrit që vranë efektivin e RENEA-s, Ibrahim Basha, në operacionin e qershorit të vitit 2015 në Lazarat.
Avokat Spartak Ngjela shprehet i habitur për arrestimin e botuesit Henri Çili. Ngjela tha se akuzat janë shumë të rënda, por do jetë drejtësia ajo që do ta provojë.
"U habita po ato që dëgjova pjesërisht në media ishin të rënda. Unë dëgjova provat që dha prokuroria me policinë. Janë të rënda, po i ka bërë mendje lehtë, çdo gabim ka kosto. Të përballet dhe le të fitojë. Janë apo nuk janë të vërteta e cakton një vendim gjyqësor. Në kapitalizëm krime të tilla ndodhin. Mirë është të mos shkelen ligjet, por ata që i shkelin duhet të përballen", u shpreh Ngjela.